Dwardu Ellul Dwardu Ellul (1894 – 1983) kien diplomatiku, politiku, umanista u poeta Malti. F'Malta hu l-aktar magħruf għall-parti li ħa fin-negozjati mal-Gvern Ingliż dwar is-sehem li kellha tieħu Malta mill-Marshall Aid. Ellul huwa wkoll magħruf għax-xejra anti-klerikali tiegħu. Fuq ix-xena internazzjonali, Ellul kien involut fil-konferenzi tal-paċi ta' Brussell, Konferenza ta' Pariġi, Milan u Ġinevra (1919–1922) bħala s-segretarju għar-relazzjonijiet barranin fil-League of Nations Union, Londra. Fl-1946 irċieva l-ordni "Chevalier de la Légion d'honneur" mill-gvern Franċiż. Dwardu Ellul twieled il-belt Valletta fl-1894. Ommu mietet meta kien għadu tifel ta' sitt snin. Hemm żar l-iskola elementari u attenda wkoll żewġ klassijiet tal-iskola sekondarja, qabel ma kompla u temm l-iskola sekondarja fil-belt ta' Turin, l-Italja. Fl-1913, kiseb il-"Licenzia Ginnasiale" u kompla bl-istudji superjuri għal sentejn oħra. Fl-1915, bħala ċittadin tal-Imperu Ingliż, Ellul kellu imur lura Malta minħabba diżgwid politiku bejn ir-Renju Unit u l-Italja. Għall-ewwel, qala' l-għajxien tiegħu bħala għalliem privat tat-Taljan u l-Latin, u bħala skrivan ma' negozjant żgħir. Minħabba li ma setax jilħaq jgħix b'dan ix-xogħol, daħal bħala skrivan temporanju fid-dockyard (N.S.O dpt.). Ftit wara ġie trasferit għal Moudros (Dardanelli) fejn għal aktar minn sena ħadem fl-uffiċċju tal-Assistent N.S.O. fuq il-"flagship" tal-flotta Ingliża tal-Mediterran tal-Lvant qabel ma reġa' ġie trasferit lura lejn Malta. Fl-1917, waqt li fuq il-kontinent kienet għadha għaddejja l-Ewwel Gwerra Dinjija, Ellul siefer lejn Marsilja u kiseb passaġġ lejn Pariġi. Hemmhekk, fl-ambaxxata Ingliża ngaġġa suldat u ntbagħat l-Ingilterra biex jitħarreġ fl-armata. Ta servizz fi Franza, fil-Belġju u fil-Ġermanja (Army of Occupation) qabel ma ġie iddisċarġjat f'Diċembru, 1919 bi grad ta' surġent. Sa l-1922 kien Assistent tas-segretarju għar-relazzjonijiet barranin fil-League of Nations Union ta' Londra: hawn fost dmirijiet oħra kien segretarju ta' delegazzjonijiet Ingliżi f'Konferenzi Internazzjonali ta' Brussell, Pariġi, Milan u Ġinevra. F'funzjoni oħra, Ellul ġie maħtur segratarju tal-kunsill Amministrativ ta' l"'Institut français de Londres" li kien affiljat ma' l-Università ta' Pariġi u (Sorbonne) u ma l-Università ta' Lille. F'dan ir-Rwol irċieva id-dekorazzjonijiet ta' "officier d'Académie" (1935) u ta' "Officier de l'Instruction Publique" (1939). L-aħħar medalja ġiet mgħoddija minn idejn il-President ta' Franza, (en) Albert Lebrun. L-akbar unur mill-Gvern Franċiż kien il-kisba tal-ordni "Chevalier de la Légion d'honneur" (1946). Dwardu Ellul kien ukoll attiv fil-politika Ingliża u Maltija. F'Londra kien kunsillier fil-gvern lokali ta' Paddington (en) Paddington waqt li fil-politika Maltija ħa l-kariga ta' rappreżentant tal-Malta Labour Party. Fl-Ingilterra kien laħaq kummissarju ġenerali ta' Malta f'Londra (1948-49 u 1955-58). Dwardu Ellul irtira Malta għal kollox fl-1965 minħabba raġunijiet ta' saħħa. Għal xi żmien kien attiv fil-politika bil-Partit Anti-Klerikali, partit li ġie mibdi minnu nnifsu, li iżda ma kellu ebda suċċess. Wara mewtu, triq fil-villaġġ tax-Xgħajra, fejn Ellul kellu propjetà zgħira u fejn kien jgħaddi x-xhur tas-sajf, ġiet imsemmija għalih.